text: forsikringsaftale
  
  publiceret: 2022-04-07 10:39:57+02:00
  En forsikringsaftale kan defineres som en aftale, hvor forsikringsselskabet (forsikringsgiver) overtager den økonomiske risiko for en uvis begivenheds indtræden mod et vederlag (præmie), der betales af forsikringstageren, der kan beregnes statistisk af forsikringsselskabet.
  Kundens til- og/eller fravalg i den valgte forsikring skal fremgå af policen/dækningsoversigten på skadesforsikringsområdet. Hvor kunden træffer et valg i forbindelse med tegning af forsikring, og hvor dette får præmie-og/eller dækningsmæssige konsekvenser, skal valget tydeligt fremgå.
  Ved tegning af en skadesforsikring skal forsikringsselskabet i papirformat eller på andet varigt medium informere om eventuelle væsentlige begrænsninger i forhold til det, som en kunde med rimelighed kan forvente vil være dækket under den pågældende forsikring.
  Et forsikringsselskab skal årligt oplyse kunden om de skadesforsikringer, som kunden har hos forsikringsselskabet. Forsikringsselskabet skal i oversigten på tydelig måde gøre opmærksom på, at der kan være behov for ændringer.
  En forsikringsaftale er normalt en standardkontrakt og vil blive fortolket imod forsikringsselskabet, hvis aftaleindholdet er uklart, jf. Aftalelovens § 38 b.
  Anmeldes en skade i papirformat eller på andet varigt medium, skal forsikringsselskabet, hvis der gives helt eller delvis afslag på forsikringsdækning, meddele dette i papirformat eller på andet varigt medium, medmindre det klart fremgår af omstændighederne, at afslag kan meddeles på anden måde.
  Anmeldes en skade på anden måde, har anmelderen efter anmodning krav på afslag i papirformat eller på andet varigt medium. Kunden skal informeres om denne adgang.